Guillelmus, Dei gracia episcopus Autissiod., omnibus hec visuris salutem in Domino. Noverint universi quod Guillelmus de Migeio, miles, Jerosolimam profecturus, coram nobis constitutus, assignavit in perpetuum fratribus Sancti-Mariani, super suum censum de Migeio, sexdecim solidos annui redditus, in festo Sancti-Remigii persolvendos, videlicet decem quos defunctus Baldoinus, pater suus, debebat eisdem, et tres solidos annuos de quibus augmentaverat decem solidos supradictos, quando adivit alias Terram-sanctam, et alios tres solidos pro commutatione unius bicheti frumenti et alterius ordei, annui redditus, ab abbate Sancti-Mariani cum predicto milite facta; quod bladum iidem fratres percipiebant in quadam ochia apud Migeium sita; ipsi vero, nec laudes nec ventas, nec aliquam justiciam habebunt in supradicto censu, preter sexdecim solidos superius pretaxatos. Quod ut ratum habeatur, ad petitionem prefati Guillelmi, militis, tradidimus, predictis fratribus, hanc cartam sigilli nostri munimine roboratam. Actum, anno Gratie Mº CCº octavo-decimo.